DA Den Europæiske Unions Tidende C 237/40

Offentliggørelse af en ansøgning i henhold til artikel 50, stk. 2, litra b), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 237/08

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM REGISTRERING AF EN GTS

RÅDETS FORORDNING (EF) Nr. 509/2006

om garanterede traditionelle specialiteter i forbindelse med landbrugsprodukter og fødevarer (2)

»ŽEMAITIŠKAS KASTINYS«

EF-Nr.: LT-TSG-0007-0910-11.11.2011

1. Den ansøgende sammenslutnings navn og adresse

Sammenslutningens eller organisationens navn (hvis det er relevant): »Žemaitiško kastinio gamintojai« Adresse: Sedos g. 35 LT-87101 Telšiai LIETUVA/LITHUANIA Tlf. +370 44422201 Fax +370 44474897 E-mail: info@zpienas.lt

2. Medlemsstat eller tredjeland

Litauen

3. Varespecifikation

3.1. Navn(e), der søges registreret (artikel 2 i forordning (EF) nr. 1216/2007)

»Žemaitiškas kastinys«

3.2. Navnets art

☒ Navnet er specifikt i sig selv  Navnet udtrykker landbrugsproduktets eller fødevarens specificitet

Navnet »Žemaitiškas kastinys« udtrykker ikke produktets specifikke karakter, men er et veletableret og velkendt navn i både Žemaitija (en region i det vestlige Litauen) og hele Litauen, når man traditionelt henviser til dette produkt, jf. de forskellige kilder, der er omtalt i punkt 3.8.

Navnet »Žemaitiškas kastinys« er nævnt i følgende kogebøger fra 1900-tallet: Gaspadinystės knyga arba Pamokinimai kaip prigulinčiai yra sutaisomi valgiai (Tilžė (Tilsit), 1927), Ką valgome (Dr Tumėnienė et al., Kaunas, 1935) og Lietuvių valgiai (samlet af J. Pauliukonienė, Vilnius, 1983).

3.3. Søges navnet forbeholdt det produkt, som ansøgningen vedrører, jf. artikel 13, stk. 2, i forordning (EF) nr. 509/2006?

☒ Navnet søges forbeholdt det pågældende produkt  Navnet søges ikke forbeholdt det pågældende produkt

3.4. Produkttype (jf. bilag II)

Kategori 1.4. Andre animalske produkter (æg, honning, forskellige mejeriprodukter undtagen smør, m.m.)

3.5. Beskrivelse af det landbrugsprodukt eller den fødevare, som navnet i punkt 3.1. henviser til (artikel 3, stk. 1, i forordning (EF) nr. 1216/2007)

»Žemaitiškas kastinys« er et traditionelt produkt, der fremstilles af syrnet fløde, som opvarmes, omrøres og derefter afkøles.

»Žemaitiškas kastinys« har en karakteristisk homogen, tyk, ensartet konsistens som stivnet fløde med enkelte væskedråber, kan være løs i konsistensen ved en temperatur på + 6 °C og smelter let i munden. Produktet er hele vejen igennem ensartet gulligt. Alt efter de urter og krydderier, der anvendes i opskriften, kan »Žemaitiškas kastinys« have et farveskær som følge af farven på de tilsatte ingredienser og kan indeholde små stykker af urter eller krydderier. Produktet har en mild, lidt sur mælkesyresmag med en svag smag af salt og et strejf af urter og krydderier.

De fysisk-kemiske egenskaber for »Žemaitiškas kastinys« er som følger:

— Fedtindhold, alt efter opskriften: 25-30 %

— Indhold af almindeligt salt: 1-1,5 %.

3.6. Beskrivelse af produktionsmetoden for det landbrugsprodukt eller den fødevare, som navnet i punkt 3.1 henviser til (artikel 3, stk. 2, i forordning (EF) nr. 1216/2007)

Råvarer:

— Syrnet fløde med et fedtindhold på 25-30 %: 80-83 kg/100 kg produkt

— Smør med et fedtindhold på mindst 82 %: 6-7 kg/100 kg produkt

— Surmælk med et fedtindhold på 2,5-4 %: 5-5,5 kg/100 kg produkt

— Almindeligt salt: 1-1,5 kg/100 kg produkt.

Der kan anvendes urter og krydderier (sort peber, allehånde, kommen, dild, mynte eller en blanding heraf: 0,1-0,15 kg/100 kg produkt) og aromatiske grøntsager (hvidløg eller løg: 1-2 kg/100 kg produkt).

Produktionsmetode:

»Žemaitiškas kastinys« fremstilles ved hjælp af en traditionel metode.

De fornødne ingredienser afvejes i henhold til opskriften. Den syrnede fløde og surmælken sammenblandes i en separat beholder og opvarmes til en temperatur på mellem 25 °C og 30 °C. Det kolde smør blødgøres ved at opvarme det til en temperatur på mellem 25 °C og 30 °C. De aromatiske grøntsager rengøres og snittes.

Som angivet i opskriften kommes det opvarmede, blødgjorte smør i røreskålen, og blandingen af syrnet fløde og surmælk tilsættes gradvist, idet der hver gang hældes en ottendedel af den samlede mængde ifølge opskriften i, og blandingen omrøres ved håndkraft eller ved hjælp af tilsvarende mekaniske midler. »Žemaitiškas kastinys« skal altid omrøres i samme retning. Når blandingen får konsistens som syrnet fløde (uden at kærnemælken skiller fra), tilsættes der endnu en ottendedel af blandingen af syrnet fløde og surmælk, og omrøringen genoptages. Dette gentages, indtil hele blandingen af syrnet fløde og surmælk er blevet tilsat (som angivet i opskriften). Når »Žemaitiškas kastinys« begynder at stivne, tilsættes der under jævn omrøring salt, formalede urter og krydderier samt finthakkede aromatiske grøntsager. »Žemaitiškas kastinys« skal emballeres øjeblikkeligt, inden produktet størkner.

»Žemaitiškas kastinys« emballeres i lerkrukker eller engangsbeholdere med hhv. 250 g, 200 g og 100 g. Krukkerne tillukkes med et låg af ler, og ovenpå anbringes der en beskyttelse, som bindes fast med en snor. Engangsbeholderne forsegles med folielåg. Efter emballering afkøles »Žemaitiškas kastinys« til en temperatur på 6 °C. Når produktet er afkølet, bliver det stift og homogent.

3.7. Landbrugsproduktets eller fødevarens specificitet (artikel 3, stk. 3, i forordning (EF) nr. 1216/2007)

Følgende specifikke egenskaber adskiller »Žemaitiškas kastinys« fra andre varer i samme kategori:

— Traditionelle ingredienser og traditionel produktionsmetode: I modsætning til andre typer kastinys er opskriften på »Žemaitiškas kastinys« knap nok blevet ændret, siden den første gang blev nævnt i de skriftlige kilder, der er omtalt i punkt 3.8, dvs. der anvendes de samme ingredienser i omtrent det samme forhold. For at opnå flere forskellige smagsvarianter erstattede man imidlertid i andre typer kastinys, som man begyndte at producere senere, fuldstændig den syrnede fløde med surmælk eller blandede den syrnede fløde med kefir, og man tilsatte eventuelt rødbede- eller gulerodssaft eller æggeblommer, der gør kastinys-produktet rødt eller gult. Produktionen af »Žemaitiškas kastinys« er kendetegnet ved konstant langsom omrøring af blandingen af smør og syrnet fløde, imens der tilsættes en ottendedel af blandingen af syrnet fløde og surmælk ad gangen, samtidig med at temperaturen reguleres meget nøje (25-30 °C) for at sikre, at kærnemælken ikke skiller fra. Produktionen af de andre typer kastinys er blevet moderniseret. De omrøres ikke, men piskes, idet man tilsætter alle ingredienserne ad tre eller fire omgange eller endda på én gang, og kan være udsat for store temperatursvingninger.

— Smag: »Žemaitiškas kastinys« har en karakteristisk mild, let sur mælkesyresmag med en svag smag af salt og et strejf af de tilsatte urter og krydderier. Andre typer kastinys er kendetegnet ved en temmelig skarp mælkesyresmag (hvis den syrnede fløde er blevet erstattet med surmælk) eller en gæragtig mælkesyresmag (hvis den syrnede fløde er blevet erstattet med kefir) og med et strejf af den smag, der er karakteristisk for den tilsatte saft (rødbede eller gulerod) eller æggeblomme.

— Konsistens: »Žemaitiškas kastinys« har en karakteristisk tyk, homogen, ensartet konsistens som stivnet fløde med enkelte væskedråber, kan være løs i konsistensen ved en temperatur på + 6 °C og smelter let i munden. Andre typer kastinys er kendetegnet ved en blød, smørbar konsistens.

3.8. Landbrugsproduktets eller fødevarens traditionelle karakter (artikel 3, stk. 4, i forordning (EF) nr. 1216/2007)

Ud over den primitive metode med at producere smør ved at bruge en ske til at piske syrnet fløde i en skål, hvilket var en metode, der var udbredt overalt i Litauen, udviklede man i den litauiske region Žemaitija sin egen karakteristiske teknik med at forarbejde syrnet fløde ved at omrøre opvarmet syrnet fløde og sørge for, at kærnemælken ikke skiller fra. Denne teknik bredte sig til hele Litauen. Det produkt, man fik ud af metoden, »Žemaitiškas kastinys«, har en specifik smag og konsistens (Lietuvių kalbos atlasas, bd. 1, Leksika, Vilnius, 1977). I midten af 1800-tallet blev produktet beskrevet i akademiske publikationer (Litwa pod wzgledem starozytnych zabytkow, obyczajow i zwyczajow skreslona (Ludwik Adam Jucewicz (Ludwik z Pokiewia), Vilnius, 1846) og Pamiętniki Pana Kamertona (Leon Potocki, Poznań, 1869)), hvor produktionsmetoden (fremstillet af opvarmet syrnet fløde) og den særdeles behagelige smag fremhæves.

Litauens Nationalmuseum har udskrifter af beretninger fra folk, der blev født i slutningen af 1800-tallet og begyndelsen af 1900-tallet (Litauens Nationalmuseum, de etnografiske samlinger, opbevaringsmagasin F 15-4, F 15-13, F 32-7 og F 32-48), hvor produktionsteknikken og opskriften beskrives som følger: Først kommes tre spiseskefulde syrnet fløde og en halv skefuld smør i en opvarmet lerskål. Dette blandes grundigt og omrøres med en træske, altid i samme retning. Når den omrørte masse begynder at blive kold, og kærnemælken skiller fra, opvarmes skålen i varmt vand, og den flydendegjorte masse afkøles i en skål med koldt vand. Syrnet fløde tilsættes til massen under omrøring og i små mængder. En del af den syrnede fløde erstattes ofte med surmælk, hvilket gør kastinys-produktet lettere. Når tiden er inde til at standse omrøringen, tilsættes der salt samt urter og krydderier (kommen, stødt peber, finthakket hvidløg og løg, den grønne del af forårsløg, hvis det er sæson, og duske af dild eller mynte).

I Lietuvių valgiai (samlet af J. Pauliukonienė, Mokslas, Vilnius, 1983), der er en bog, som er udarbejdet af forskere i 1983, og som beskriver de gamle traditionelle teknikker til fremstilling af råvarerne, og hvor den syrnede fløde skilles fra mælken ved håndkraft (ved at skumme fløden af med en ske), hvilket helt naturligt efterlader noget surmælk i den syrnede fløde, er opskriften og produktionsmetoden for »Žemaitiškas kastinys« som følger: »Žemaitiškas kastinys«: ½ l syrnet fløde, 1 skefuld smør, ½ teskefuld kommen eller andre urter eller krydderier, salt. Smørret kommes i en lerskål sammen med en skefuld syrnet fløde, skålen kommes i varmt vand, og blandingen omrøres med en træske. Efter let omrøring af blandingen (inden kærnemælken skiller fra) tilsættes der endnu en skefuld syrnet fløde, og omrøringen fortsætter, indtil al den syrnede fløde er blevet tilsat. Når blandingen begynder at blive tykkere, tilsættes der salt sammen med vasket og tørret kommen, idet det hele blandes grundigt. Kastinys har en noget salt, mild og lidt sur smag.

Opskriften og produktionsmetoden for »Žemaitiškas kastinys« har ikke ændret sig frem til i dag, sådan som det fremgår af det certifikat, produktet fik i 2010 af fonden for den litauiske kulinariske arv, hvor det blev bekræftet, at »Žemaitiškas kastinys« fremstilles i overensstemmelse med de traditionelle teknikker ved hjælp af traditionelle råvarer og ingredienser samt traditionelt udstyr.

3.9. Minimumskravene og procedurerne for verifikation af specificiteten (artikel 4 i forordning (EF) nr. 1216/2007)

Under hensyntagen til de specifikke egenskaber for »Žemaitiškas kastinys« foretages der følgende kontrolaktiviteter:

1) Kvaliteten af hvert parti modtagne råvarer: — Fedtindholdet i den syrnede fløde og surmælken skal være som angivet i punkt 3.6; dette testes i et laboratorium — Fedtindholdet i smørret skal være som angivet i punkt 3.6; dette testes i et laboratorium — De organoleptiske indikatorer for urterne, krydderierne og de aromatiske grøntsager (aroma, smag, farve) kontrolleres på baggrund af dokumentation og via en sensorisk vurdering

2) Overholdelse af den i 3.6 fastsatte produktionsteknik: Det kontrolleres visuelt og ved at tage målinger, om rækken af processer og de fastlagte parametre (temperatur og forholdet mellem ingredienserne) overholdes under produktionen af hvert parti

3) Kvaliteten af hvert parti af slutproduktet: — De organoleptiske egenskaber (konsistens, farve, smag) skal svare til parametrene i punkt 3.5; dette kontrolleres ved sensorisk analyse — Fedtindholdet skal være som angivet i punkt 3.5; dette testes i et laboratorium — Indholdet af almindeligt salt skal være som angivet i punkt 3.5; dette kontrolleres på baggrund af opskriften og i tvivlstilfælde i et laboratorium.

Mindst én gang om året kontrollerer den i punkt 4.1 angivne myndighed, at produktet og fremstillingsmetoden overholder varespecifikationen.

4. Myndigheder eller organer, der kontrollerer overholdelsen af varespecifikationen

4.1. Navn og adresse

Navn: Valstybinė maisto ir veterinarijos tarnyba Adresse: Siesikų g. 19 LT-07170 Vilnius LIETUVA/LITHUANIA Tlf. +370 52404361 E-mail: vvt@vet.lt

☒ Offentlig  Privat

4.2. Myndighedens/organets særlige opgaver

Den i punkt 4.1 nævnte kontrolmyndighed er ansvarlig for at kontrollere alle de kriterier, som fremgår af specifikationen.

(1) EUT L 343 af 14.12.2012, s. 1.

(2) Erstattet af forordning (EU) nr. 1151/2012.